text: El Consell Insular de Menorca inicia una nova línia d'ajuda per a persones majors o amb discapacitat
  El Consell Insular de Menorca ha signat amb cada un dels diferents consistoris locals de l'illa un conveni a través del qual el Consell aporta una partida pressupostària total de 100.000€ per a la concessió d'ajuts econòmics adreçats a persones majors de 65 anys i persones en situació de discapacitat reconeguda per tal de millorar la seva qualitat de vida. D'aquesta manera, el Consell aposta una vegada més per les polítiques d'atenció a les persones majors i a les persones en situació de vulnerabilitat social creant per primera vegada una línia d'ajuts específics per ambdós col·lectius.
  Aquestes ajudes estan contemplades a dins del pressupost general del Consell per a l'any 2017 a través de dues partides diferents adreçades a aquests dos col·lectius. La distribució pressupostària a través dels diferents consistoris locals segueix els següents criteris:
  Per al fons destinat a cobrir els ajuts per a persones majors s'ha considerat la distribució per municipis de la població de 65 o més anys d'acord amb les darreres dades publicades per l'Institut Nacional d'Estadística, arran de la revisió del padró d'1 de gener 2016.
  Per al fons destinat a cobrir els ajuts per a persones amb discapacitat s'ha considerat el nombre de persones amb grau de discapacitat reconegut a cada municipi, segons les darreres dades facilitades per la Direcció General de Dependència, Centre Base, corresponents a l'any 2015.
  Les línies d'ajuda es divideixen en dues tipologies diferents: ajudes tècniques i ajudes pels tractaments professionals sociosanitaris.
  Les ajudes tècniques es refereixen a instruments, utensilis, dispositius i equips que faciliten la relació i l'autonomia, com per exemple pròtesis (audiòfons, pròtesis dental...), ortesis (ulleres, plantilles, faixes lumbars...) o altres relacionats amb la mobilitat i comunicació (cadira de dutxa, matalàs antiescares, caminador...).
  Per a ser beneficiari d'aquestes ajudes, els interessats s'han de dirigir als serveis socials municipals i has d'estar empadronat/da en el municipi on se sol·licita l'ajut, ser major de 65 anys, o bé tenir un grau de discapacitat reconegut de 33% o més, acreditar la prescripció mèdica que justifiqui la necessitat del concepte sol·licitat, no tenir dret o accés a un altre tipus d'ajuda o servei pel mateix concepte i que doni cobertura a la necessitat, no disposar d'ingressos per atendre la situació de necessitat, sempre d'acord amb el barem concretat en l'annex del present conveni, i no estar inclòs dins les limitacions recollides en el conveni i que es pot consultar al web www.cime.es.